تھاریں دمکانی آسیں نوبت
۔۔۔۔۔۔۔۔۔۔۔۔۔۔۔۔۔ شریف مومؔن
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
چراگ مُرتاں ازل داں ارواہ ءِ گیدی ءَ را
منارا بکش اِت
ھیال ءِ مونجائیں شپ بشارت
پتاتہ چمّاں گُباریں ارسانی
کسّھاں لھڑیں درد ءِ میت
کپن زھیرانی شھر ءِ ھر مھرم ءَ نہ دِرتہ
کہ بے تواری ءِ جنگلِستان ءَ تُرس رُستہ
ءُ زندگی ءَ ھزار رنگانی موسم ءَ
جند ءِ کھر شانیں وپا ببا دات
منیگ ءُ تئی مھر ءِ دیریگیں سیادی ءَ
وتارا کمات دریا ءِ کُچک ءُ کرکینک ءِ
لزتّانی بھاریں سھت ءَ
پہ نمبگیں اُوست ءِ سر ڈگار ءَ
گُلاب ءِ وشبویں تران شنگینت
جھان ءِ اندیمیں یاتاں پاھاریں
باتن ءَ الوتے بِنا کُت
تو نوکیں اسرارے پدر ءَ کُت
ءُ ماھکان ءِ بدن جلشک اِت
چہ دیدگانی کماریں دریا ءِ لمب ءَ دوشی
وپا ءِ استالاں چیدگیں کلکشان رودینت
ندارگانی ابیتکیں بازار ءِ اُوست گیمُرت
اے اَھد ءِ تھنائی ءَ تئی نازانی چاڑ در بُرت
دلانی کندیل ءِ رُژن ءِ چاگرد ءَ
بالواناں وتی ھلاسی ءِ جار پِرّینت
پہ شھمے دیوانگی ءُ شیدائی گار بوتّاں
گوں جیڈگانی ھزار ھوپیں زھیر ءُ کُھتاں
پتار دات مولمانی ھاریں نگاھاں مارا
دمانے ارسانی ھار ءَ ملّ اِت
دو بر منی واھگانی کارست ءَ
اژدہا دابیں رنگ پوش اِت
پِلک اِتے یک اناگہ دنیا ءِ
کُل متاہ ءِ مئے زرد ءِ آسر
پدا ودی بوت تئی نام ءِ پُشت ءَ
اے اُزر ءِ باوستیں مھر ءِ گُزرانیں وھد ءِ دیم ءَ
تھاریں دمکانی آسیں نوبت
منی شپ ءِ گم نسیبیں مردم
چہ بادشاھیں ھُدا ءِ نام ءَ نوں آس شانیت۔
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔